Lõppeval aastal on Rootsi püstitanud tuulegeneraatoreid rekordtempos – aastaga on investeeritud ligi kaheksa miljardit Rootsi krooni, püstitatud üle 200 uue tuuliku ning lisatud seega tootmisvõimsust ligi 500 MW ulatuses, kirjutas Rootsi majandusleht Dagens Industri.
Ühe aastaga on kasv 50% ning kõige selle tulemusel ületab tuuleenergia tootmine Rootsis esmakordselt 3 TWh aastas, ütles lehele tuuleenergia katusorganisatsiooni Svensk vindenergi juht Matthias Rapp.
Rappi sõnul on see väga positiivne, et majanduskonjunktuuri langusest hoolimata on ala nii suuri investeeringuid meelitanud. Ühtlasi on saavutatud selline investeerimistempo, mis annab lootust, et Rootsi suudab täita aastaks 2020 taastuvenergia osas püstitatud eesmärgid.
Maailmas tervikuna on investeeringud tuuleenergiasse siiski järsult vähenenud. Tuulegeneraatorite tootjad on hindu langetanud ligi viiendiku võrra ning tarneajad on järsult lühenenud – kaheaastase ooteaja asemel kõigest 4-8 nädalale, kirjutab leht.